
I.

Charakteristika

1. Účinok chladu sa môže prejaviť na organizme človeka celkove alebo lokálne. K podchladeniu dochádza vtedy, ak telesná teplota poklesne pod 35 °C.             Ak telesná teplota poklesne pod 26 °C, zotavenie je už málo pravdepodobné.

2. Omrznutie môže vzniknúť v dôsledku poveternostných vplyvov alebo kontaktu s chladnými predmetmi; ide o lokálne postihnutie určitej časti tela.

3. Na rozsah poškodenia organizmu má vplyv vonkajšia teplota, čas pôsobenia chladu, únava, hlad alebo strata telesných tekutín. Suchý chlad vedie k strate tepla z tela prevažne sálaním, vo vlhkom prostredí dochádza k prenosu tepla najmä vedením. Prievan a vietor zvyšujú vyparovanie tekutín, a tým zvyšujú množstvo strát tepla z tela vo vlhkom prostredí. Pri vonkajšej teplote vzduchu cca okolo 5 °C môže dôjsť k poškodeniu organizmu v dôsledku chladu, ak sa jeho účinok zvyšuje aj vplyvom vetra a vlhka.

4. Príznaky podchladenia: 

a) triaška,

b) studená a bledá pokožka,

c) telesná teplota pod normálom,

d) strata pozornosti, neprimerané správanie sa, postupná strata vedomia,

e) vyčerpanie, dýchanie a činnosť srdca sa spomaľuje, dochádza k postupnej strate vedomia a po prechodnom období zdanlivej smrti nastáva skutočná smrť spôsobená zástavou srdcovej činnosti.

5. Príznaky omrznutia: 

a) postihnuté časti tela (špička nosa, uší, prstov na rukách a na nohách) najprv zblednú, neskôr sú voskovo biele, postupne sa objavujú modré škvrny, ktoré v konečnej fáze sčernejú,

b) stvrdnutá a stuhnutá pokožka, pľuzgiere,

c) pichľavá a silná bolesť, postihnuté časti tela postupne strácajú citlivosť, keď zmrazenie prenikne hlbšie, bolesť zmizne.

II.

Predpokladaný výskyt


Nebezpečenstvo podchladenia a omrznutia hrozí pri zásahoch
a) v prírodnom prostredí v zime, pri teplotách okolo 0 °C, pôsobením mrazu a silného vetra,
b) pri veľkej vlhkosti vzduchu, napríklad mrholenie a dážď, a pri nižších teplotách,
c) pri povodniach a pri prácach na vode, ak ide o dlhodobé nasadenie pri nižších vonkajších teplotách,
d) v objektoch mraziarní,
e) na zariadeniach so skvapalnenými plynmi,
f) pri používaní oxidu uhličitého na hasenie z tlakových fliaš.

III.

Ochrana

1. Z hľadiska taktiky hasičských jednotiek pri zásahu spočíva ochrana životov            a zdravia hasičov pred nebezpečenstvom podchladenia a omrznutia v dodržiavaní týchto zásad: 

a) pravidelné striedanie nasadených hasičov,
b) nepretržité sledovanie času nasadenia zasahujúcich hasičov v nepriaznivých  meteorologických podmienkach a tiež charakteru vykonávaných prác,
c) sledovanie teplotných zmien počas zásahu,
d) zabezpečenie teplých miestností pre vystriedaných hasičov a poskytnutie dostatočného času na regeneráciu ich síl,
e) podávanie teplých nápojov a stravy,
f) umožnenie výmeny mokrých odevov, rukavíc a obuvi,
g) nasadenie hasičských jednotiek podľa možnosti tak, aby ich hasiaca voda čo najmenej zasiahla, napríklad počas silného vetra alebo mrazu,
h) dbať na to, aby nedochádzalo k dlhšiemu osobnému kontaktu s podchladenými  zariadeniami, najmä tými, ktoré obsahujú skvapalnený plyn, chladiace médiá        a podobne, 
i) nasadenie iba nevyhnutného počtu hasičov.

2.  Ochranné prostriedky a ďalšie zariadenia: 

a) osobné ochranné pracovné prostriedky príslušníka, náhradný odev, rukavice   a obuv,
b) nádoby udržujúce teplotu pri rozvoze teplej stravy a nápojov,
c) špeciálne odevy na prácu na vode a v chladnom prostredí,
d) ochranné nápoje,
e) zariadenia na odpočinok, napríklad tylový kontejner.

